Slovenský šachový zväz

Slovenský šachový zväz (SŠZ) je zastrešujúcou organizáciou šachu na Slovensku a národným športovým zväzom. Je členom medzinárodnej šachovej organizácie "FIDE" a európskej šachovej organizácie "ECU". Slovenský šachový zväz bol založený v roku 1990 a nadviazal na činnosť Československého šachového zväzu.
K 16. 2. 2021 bolo v Slovenskom šachovom zväze registrovaných 4 090 aktívnych členov v spolu 187 kluboch.
Dejiny.
K historicky prvému organizačnému zastrešeniu šachu na území dnešného Slovenska došlo v roku 1924 rozšírením Ústrednej jednoty československých šachistov, ktorá bola aj jedným zo zakladajúcich členov medzinárodnej šachovej organizácie FIDE. Zakladajúca schôdza Slovenskej župy v rámci ÚJČŠ sa uskutočnila 29. júla 1924 v Trenčianskych Tepliciach a jej prvým predsedom sa stal Vavro Šrobár. K vzniku samostatného Slovenského šachového zväzu došlo až v roku 1939, po vzniku Slovenského štátu. Jeho zánikom v roku 1945 a opätovným vznikom Československej republiky pominuli dôvody pre existenciu samostatného Slovenského šachového zväzu, preto sa zástupcovia českých a slovenských šachistov 8. decembra 1945 dohodli na obnovení Ústrednej jednoty československých šachistov, ktorej organizačnou zložkou sa okrem iného stal aj Slovenský šachový zväz. V roku 1953 bola v rámci socialistickej reorganizácie telovýchovných a športových organizácií ÚJČŠ začlenená medzi organizačné zložky Slovenského ústredného výboru Československého zväzu telesnej výchovy (SÚV ČSZTV) a v tejto pozícii zotrvala až do roku 1989. Ako nezávislá organizácia bol SŠZ znovuzaložený po Nežnej revolúcii ako občianske združenie. Ustanovujúca schôdza sa uskutočnila 29. apríla 1990 v Trnave.
Organizačná štruktúra.
Najvyšším orgánom SŠZ je konferencia, ktorej členmi sú krajskí delegáti, teda delegáti poverení touto funkciou uznesením krajských konferencií. Počet delegátov zastupujúcich ten-ktorý krajský šachový zväz je odvodený od počtu registovaných šachistov v danom kraji. Medzi právomoci konferencie patrí okrem iného aj voľba a odvolávanie prezidenta SŠZ, členov výkonného výboru alebo členov kontrolnej komisie. 
Najvyšším výkonným orgánom zväzu je Výkonný výbor Slovenského šachového zväzu (VV SŠZ). Jeho predsedom je prezident zväzu, ktorý tiež zastupuje zväz navonok. Prezident je volený na štvorročné volebné obdobie; aktuálnym prezidentom SŠZ je od roku 2020 Ing. Milan Roman.
Operatívne riadenie jednotlivých oblastí činnosti zabezpečujú odborné komisie, ktorých členovia sú schvaľovaní a odvolávaní orgánmi zväzu. Odhliadnuc od Kontrolnej komisie SŠZ, ktorá má v rámci organizačnej štruktúry špecifické postavenie, je k 4.2.2021 zriadených spolu 13 odborných komisií. 
Aktivity.
SŠZ dlhodobo zastrešuje a organizuje ligové súťaže na Slovensku vo formáte šiestich stupňov od extraligy až po piatu ligu. SŠZ tiež každoročne organizuje majstrovské súťaže ako v kategórii dospelých, tak aj v mládežníckych kategóriách, a poskytuje zázemie pre prípravu reprezentantov. Taktiež sa v rámci projektu Šach na školách venuje popularizácii šachu medzi školákmi a projektom Šach v meste napomáha budovaniu šachových stolov v parkoch a na námestiach slovenských miest a obcí.
Úspechy.
Najvýraznejšie úspechy dosahujú slovenskí šachisti v mládežníckych kategóriách. Dnes najvýznamnejšia osobnosť ženského šachu WGM Eva Repková získala 4 strieborné medialy z Majstrovstiev sveta do 14 rokov v Rumunsku 1988, Majstrovstiev Sveta do 18 rokov v Brazílii 1991, Majstrovstiev Sveta do 18 rokov v Bratislave 1993, Majstrovstiev Sveta do 20 rokov v Nemecku 1995 a do dnes reprezentuje Slovensko na najvýznamnejších podujatiach. V roku 2015 získala na Majstrovstvách sveta v kategórii dievčat do 16 rokov striebornú medailu Veronika Gažíková a v roku 2018 sa majstrom sveta v kategórii do 18 rokov stal Viktor Gažík. V kategórii dospelých skončila v roku 2015 na Majstrovstvách Európy žien v rapid šachu tretia Júlia Kochetková. Aj v súťažiach družstiev sa slovenským šachistom pod hlavičkou zväzu podarilo dosiahnuť úspechy: družstvo Slovenska v roku 2013 vyhralo Majstrovstvá strednej Európy (MITROPA Cup) aj Majstrovstvá sveta družstiev seniorov.